Document ID: 32006D0255

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Μαρτίου 2006
σχετικά με τις εθνικές διατάξεις που επιβάλλουν στα πολυκαταστήματα την υποχρέωση να τοποθετούν τα γενετικά τροποποιημένα τρόφιμα σε ειδικό διαρρυθμισμένο χώρο, σε ξεχωριστά ράφια από τα μη γενετικά τροποποιημένα τρόφιμα, που κοινοποιήθηκαν από την Κύπρο βάσει του άρθρου 95 παράγραφος 5 της συνθήκης ΕΚ
[κοινοποιηθείσα υπό τον αριθμό Ε(2006) 797]
(Το κείμενο στην ελληνική γλώσσα είναι το μόνο αυθεντικό)
(2006/255/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95 παράγραφος 5,
Εκτιμώντας τα ακόλουθα:
I. ΓΕΓΟΝΟΤΑ
(1)
Σε επιστολή της 15ης Σεπτεμβρίου 2005, η πρόεδρος της Κοινοβουλευτικής Επιτροπής Περιβάλλοντος της Κυπριακής Βουλής των Αντιπροσώπων κοινοποίησε στην Ευρωπαϊκή Ένωση, κατ' εφαρμογή του άρθρου 95 παράγραφος 5 της συνθήκης ΕΚ, πρόταση νόμου του 2005 (εφεξής «το νομοσχέδιο») που τροποποιεί τους περί τροφίμων (έλεγχος και πώληση) νόμους του 1996 έως 2005 (εφεξής «ο βασικός νόμος») που αποσκοπεί να επιβάλει στα πολυκαταστήματα την υποχρέωση να τοποθετούν γενετικά τροποποιημένα τρόφιμα σε ειδικό διαρρυθμισμένο προς τούτο χώρο, σε ξεχωριστά ράφια από τα μη γενετικά τροποποιημένα τρόφιμα, κατά παρέκκλιση των διατάξεων των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1829/2003 (1) και (ΕΚ) αριθ. 1830/2003 (2).
1. Το άρθρο 95 παράγραφοι 5 και 6 της συνθήκης ΕΚ
(2)
Το άρθρο 95 παράγραφοι 5 και 6 της συνθήκης ΕΚ αναφέρει ότι:
«5. …Εάν, μετά την εκ μέρους του Συμβουλίου ή της Επιτροπής θέσπιση μέτρου εναρμόνισης, ένα κράτος μέλος θεωρεί αναγκαία τη θέσπιση εθνικών διατάξεων επί τη βάσει νέων επιστημονικών στοιχείων σχετικών με την προστασία του περιβάλλοντος ή του χώρου εργασίας, για λόγους οι οποίοι συντρέχουν μόνο στην περίπτωσή του και οι οποίοι έχουν ανακύψει μετά τη θέσπιση του μέτρου εναρμόνισης, κοινοποιεί στην Επιτροπή τις μελετώμενες διατάξεις και τους λόγους που υπαγορεύουν τη θέσπισή τους.
6. Η Επιτροπή, εντός έξι μηνών από τις κοινοποιήσεις που αναφέρονται στις παραγράφους (…) 5, εγκρίνει ή απορρίπτει τις εν λόγω εθνικές διατάξεις, αφού εξακριβώσει εάν αποτελούν ή όχι μέσο αυθαίρετων διακρίσεων ή συγκεκαλυμμένο περιορισμό του εμπορίου μεταξύ των κρατών μελών, και εάν συνιστούν ή όχι εμπόδιο στη λειτουργία της εσωτερικής αγοράς.
Εάν η Επιτροπή δεν αποφασίσει εντός αυτής της περιόδου, οι εθνικές διατάξεις, περί των οποίων οι παράγραφοι (…) 5, λογίζεται ότι έχουν εγκριθεί.».
2. Εθνικές διατάξεις που κοινοποιήθηκαν
(3)
Η πρόταση νόμου θα αναφέρεται ως «ο περί τροφίμων (έλεγχος και πώληση) (τροποποιητικός) νόμος (άρθρο 2) του 2005» και θα διαβάζεται μαζί με τους περί τροφίμων (έλεγχος και πώληση) νόμους του 1996 έως 2005 (που στη συνέχεια θα αναφέρονται ως «ο βασικός νόμος»). Το σύνολο της νομοθεσίας που περιλαμβάνει το βασικό νόμο και την πρόταση νόμου θα αναφέρονται μαζί ως «οι περί τροφίμων (έλεγχος και πώληση) νόμοι του 1996 έως 2005 (άρθρο 2)».
(4)
Το εν λόγω νομοσχέδιο αποσκοπεί να τροποποιήσει το «βασικό νόμο» με την προσθήκη ενός νέου άρθρου 22 παράγραφος 1, που έχει ως εξής: «Σε κάθε πολυκατάστημα τα γενετικά τροποποιημένα τρόφιμα τα οποία διατίθενται προς πώληση τοποθετούνται σε ειδικό διαρρυθμισμένο προς τούτο χώρο, σε ξεχωριστά ράφια από τα μη γενετικά τροποποιημένα προϊόντα».
(5)
Κάθε καταστηματάρχης που παραβαίνει ή παραλείπει να συμμορφωθεί με τις παραπάνω διατάξεις είναι ένοχος ποινικού αδικήματος και υπόκειται σε χρηματική ποινή που δεν υπερβαίνει τις 3 000 κυπριακές λίρες ή, σε περίπτωση δεύτερης μεταγενέστερης καταδίκης σε χρηματική ποινή που δεν υπερβαίνει τις 6 000 κυπριακές λίρες ή σε φυλάκιση που δεν υπερβαίνει τους έξι μήνες ή και στις δύο ποινές μαζί.
(6)
Το νομοσχέδιο ορίζει ως «καταστηματάρχη»«κάθε φυσικό ή νομικό πρόσωπο ή οργανισμό δημοσίου ή ιδιωτικού δικαίου που έχει την ευθύνη ή στον οποίο ανήκει το πολυκατάστημα», συμπεριλαμβανομένου του ιδιοκτήτη ή του κύριου μετόχου, του διευθύνοντος συμβούλου, του γενικού διευθυντή ή οποιουδήποτε άλλου προσώπου ή προσώπων που έχουν τον έλεγχο ή τη διαχείριση του πολυκαταστήματος και την εξουσία να λαμβάνουν αποφάσεις που αφορούν τα της λειτουργίας του πολυκαταστήματος.
(7)
Το νομοσχέδιο καθορίζει επίσης ότι ο όρος «γενετικώς τροποποιημένα τρόφιμα» έχει την έννοια που αποδίδεται σε αυτόν από τον κανονισμό (ΕΚ) αριθ. 1829/2003.
3. Αιτιολογήσεις που προέβαλε η Κύπρος
(8)
Σύμφωνα με τις κυπριακές αρχές, ο σκοπός του νομοσχεδίου είναι να προστατευτούν οι καταναλωτές. Συγκεκριμένα, η Κύπρος θεωρεί ότι η τοποθέτηση των τροφίμων που περιέχουν ΓΤΟ σε χωριστά ράφια θα επιτρέψει στους καταναλωτές να αναγνωρίζουν και να διακρίνουν ευκολότερα τα διάφορα είδη προϊόντων και να λαμβάνουν την απόφασή τους να τα αγοράσουν με πλήρη επίγνωση.
II. ΔΙΑΔΙΚΑΣΙΑ
(9)
Με επιστολή της 15ης Σεπτεμβρίου 2005, η Κυπριακή Βουλή των Αντιπροσώπων ενημέρωσε την Επιτροπή, σύμφωνα με το άρθρο 95 παράγραφος 5 της συνθήκης ΕΚ, για την ύπαρξη ενός νομοσχεδίου το οποίο αποσκοπεί να επιβάλει στα πολυκαταστήματα την υποχρέωση να τοποθετούν τα γενετικώς τροποποιημένα τρόφιμα σε ειδικό διαρρυθμισμένο προς τούτο χώρο, σε ξεχωριστά ράφια από τα μη γενετικά τροποποιημένα τρόφιμα, κατά παρέκκλιση των διατάξεων των κανονισμών (ΕΚ) αριθ. 1829/2003 και (ΕΚ) αριθ. 1830/2003, και υπό το πρίσμα των άρθρων 37, 95 και του άρθρου 152 παράγραφος 4 στοιχείο β) της συνθήκης ΕΚ, που συνιστούν τη νομική βάση των προαναφερόμενων κανονισμών.
(10)
Με επιστολή της 11ης Νοεμβρίου 2005, η Επιτροπή ενημέρωσε τις κυπριακές αρχές ότι έλαβε την κοινοποίηση που της διαβιβάστηκε βάσει του άρθρου 95 παράγραφος 5 της συνθήκης ΕΚ και ότι η εξάμηνη περίοδος για την εξέταση των εν λόγω διατάξεων άρχισε στις 16 Σεπτεμβρίου 2005, δηλαδή την επομένη της παραλαβής της κοινοποίησης.
(11)
Με επιστολή της 20ής Δεκεμβρίου 2005, η Επιτροπή ενημέρωσε τα άλλα κράτη μέλη σχετικά με αίτημα που έλαβε από την Κυπριακή Δημοκρατία. Η Επιτροπή δημοσίευσε επίσης ανακοίνωση σχετικά με το αίτημα αυτό στην Επίσημη Εφημερίδα της Ευρωπαϊκής Ένωσης ώστε να ενημερωθούν και οι υπόλοιποι ενδιαφερόμενοι όσον αφορά τα σχέδια εθνικών μέτρων που η Κυπριακή Δημοκρατία προτίθετο να εγκρίνει.
III. ΝΟΜΙΚΗ ΕΚΤΙΜΗΣΗ
(12)
Η διαδικασία της παρέκκλισης που προβλέπεται στο άρθρο 95 παράγραφος 5 της συνθήκης ΕΚ προβλέπεται μόνον για την έγκριση εθνικών διατάξεων που αποβλέπουν στην επίτευξη των στόχων που απαριθμούνται στην εν λόγω διάταξη. Ως εκ τούτου, κάθε κοινοποίηση κράτους μέλους η οποία δεν παραπέμπει σε έναν από αυτούς τους στόχους πρέπει συνεπώς να κηρύσσεται μη αποδεκτή για σκοπούς κοινοποίησης των εθνικών διατάξεων δυνάμει της εν λόγω διάταξης της συνθήκης ΕΚ.
(13)
Το εν λόγω νομοσχέδιο αποσκοπεί να επιβάλει στα πολυκαταστήματα να τοποθετούν τα γενετικώς τροποποιημένα τρόφιμα σε ειδικό διαρρυθμισμένο προς τούτο χώρο σε ξεχωριστά ράφια από τα μη γενετικώς τροποποιημένα τρόφιμα. Στην αιτιολογική έκθεση που συνοδεύει το νομοσχέδιο, οι κυπριακές αρχές θεώρησαν ότι το περιεχόμενο του νομοσχεδίου ενδέχεται να έρχεται σε σύγκρουση με τις περί επισημάνσεως διατάξεις των κανονισμών (ΕΚ) αριθ. 1829/2003 και (ΕΚ) αριθ. 1830/2003. Οι κυπριακές αρχές προσδιόρισαν, επίσης, σαφώς ότι στόχος του μέτρου ήταν να επιτρέψει στους καταναλωτές να διακρίνουν ευκολότερα τα γενετικώς τροποποιημένα τρόφιμα από τα άλλα τρόφιμα, έτσι ώστε να είναι σε θέση να προβούν σε τεκμηριωμένη επιλογή.
(14)
Η κυπριακή κοινοποίηση δεν περιέχει καμία αναφορά σε έναν από τους δύο στόχους που προβλέπονται στο άρθρο 95 παράγραφος 5 της συνθήκης ΕΚ. Υπό τις συνθήκες αυτές, δεν δίνεται η δυνατότητα στην Επιτροπή να προβεί στην εξακρίβωση που προβλέπεται στην παράγραφο 6 της εν λόγω διάταξης. Η Επιτροπή δεν αποφαίνεται σχετικά με το ερώτημα εάν η κοινοποίηση εμπίπτει σε τομέα εναρμονισμένο από την κοινοτική νομοθεσία, ούτε σχετικά με τη συμμόρφωση του μέτρου με το κοινοτικό δίκαιο ή με τους κανόνες του ΠΟΕ.
IV. ΣΥΜΠΕΡΑΣΜΑ
(15)
Η Επιτροπή, συνεπώς, θεωρεί ότι η κοινοποίηση την οποία υπέβαλαν οι κυπριακές αρχές δεν περιλαμβάνει τα στοιχεία που επιτρέπουν την εξέταση του προβλεπόμενου μέτρου δυνάμει του άρθρου 95 παράγραφοι 5 και 6 της συνθήκης ΕΚ. Επομένως, η Επιτροπή εκτιμά ότι η κοινοποίηση δεν είναι αποδεκτή.
(16)
Με βάση τα ανωτέρω και με την επιφύλαξη των μελλοντικών εκτιμήσεων στις οποίες ενδέχεται να προβεί η Επιτροπή όσον αφορά τη συμβατότητα των κοινοποιηθέντων εθνικών μέτρων με το κοινοτικό δίκαιο, η Επιτροπή θεωρεί ότι η κοινοποίηση της Κυπριακής Δημοκρατίας η οποία αφορά την υποχρέωση των πολυκαταστημάτων να τοποθετούν τα γενετικώς τροποποιημένα τρόφιμα, σε ειδικό διαρρυθμισμένο προς τούτο χώρο σε ξεχωριστά ράφια από τα μη γενετικώς τροποποιημένα τρόφιμα, όπως υποβλήθηκε στις 15 Σεπτεμβρίου 2005 με αναφορά στο άρθρο 95 παράγραφος 5 της συνθήκης, απορρίπτεται ως αποδεκτή κοινοποίηση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κοινοποίηση που αφορά νομοσχέδιο το οποίο αποσκοπεί να επιβάλει στα πολυκαταστήματα την υποχρέωση να τοποθετούν τα γενετικώς τροποποιημένα τρόφιμα σε ειδικό διαρρυθμισμένο προς τούτο χώρο σε ξεχωριστά ράφια από τα μη γενετικώς τροποποιημένα τρόφιμα, υποβλήθηκε από την Κυπριακή Δημοκρατία στην Επιτροπή στις 15 Σεπτεμβρίου 2005 με βάση το άρθρο 95 παράγραφος 5 της συνθήκης ΕΚ, κηρύσσεται μη αποδεκτή για κοινοποίηση.
Άρθρο 2
Η παρούσα απόφαση απευθύνεται στην Κυπριακή Δημοκρατία.
Βρυξέλλες, 14 Μαρτίου 2006.

Labels: 17
10
7
3
18
15